## Hjortevildtgruppen for Nordsjælland

**Referat fra møde den 6. oktober 2016**

**Tidsrum:** 17.00-19.00

**Deltagere:**

Sonny Persson, Danmarks Jægerforbund / formand

Peter Skat Nielsen, Danmarks Naturfredningsforening

Peter Bagger, Dyrenes Beskyttelse

Carl Bruun, Dansk Skovforening

Preben Birch Dansk Landbrug / Dansk Skovforening

Thomas Jensen Dansk Landbrug

Niels Worm Naturstyrelsen Nordsjælland

Mads Bisgaard Naturstyrelsen Nordsjælland - referat

**Afbud:**

Jens Bjerregaard Christensen

**Dagsorden:**

1. Godkendelse af referat fra sidste møde.
2. Mødet med de regionale hjortevildtgrupper april 2016.
3. Dialogmødet om hjortevildt maj 2016 i Sorø.
4. Årsmødet for de regionale Hjortevildtgrupper september 2016.
5. Den offentlige høring om hjortevildt i folketinget 24. august 2016.
6. VFR`s indstilling af forslag til ministeren om den fremtidige kronvildtforvaltning.
7. Drøftelse af en evt. anden jagttid for store hjorte, hinder og spidshjort samt kalv i Nordsjælland.
8. Orientering/drøftelse af eventuelt lokalt forsøg med kronvildtforvaltning for Halsnæs.
9. Reguleringstilladelser 2. halvår 2016.
10. Forvaltning af dåvildtet.
11. Bordet rundt.
12. Næste møde.

## 1. Godkendelse af referat fra sidste møde

Referatet fra sidste møde blev godkendt.

## 2. Mødet med de regionale hjortevildtgrupper april 2016

Alle de tilstedeværende deltog undtagen en, som var forhindret.

Det blev bemærket, at der var dårlig stemning i gruppen, da alle havde forskellige meninger til, hvordan tingene skulle gøres.

## 3. Dialogmødet om hjortevildt maj 2016 i Sorø

Der blev inviteret til åbent møde i Sorø. Et hjortelag var mødt op fra Vestsjælland, men det var Hjortevildtgruppens repræsentants holdning, at ikke alle disse blev hørt. Der kom en gruppe af mennesker, herunder én fra Jylland, der havde deres egen dagsorden, hvilket gjorde, at der blev skabt dårlig stemning. Der var flere af de fremmødte, som havde oplevet flere verbale angreb på vildtbiologen fra jægerforbundet der var tilsagt til at fremlægge biologiske data.

## 4. Årsmødet for de regionale hjortevildtgrupper i september 2016

Det kom tydeligt til udtryk, at der var utroligt mange forskellige holdninger til, hvordan folk mener, at hjortevildtet skal afskydes. Særligt godserne var meget interesseret, i at få lov til at skyde hjortene i brunsten, da de kan sælge jagten med god fortjeneste.

Det blev nævnt, at der generelt hersker stor debat på internettet omkring hjortevildtsforvaltningen og, at denne til tider løber fuldstændig af sporet.

På årsmødet havde 2 godser fremlagt deres måde at forvalte hjortevildt på. De 2 godser havde hver deres fremgangsmåde, men man var enige om, at hjortene skal have lov til at blive store inden de afskydes. De skød selv de store hjorte og solgte trykjagter på hundyr og kalve.

I slutningen af mødet blev fremlagt en lidt uheldig sag. Der blev på et 10 ha stort område i Jylland blevet skudt 8-9 hjorte. Der var klar enighed i gruppen om, at dette var et klart brud på de etiske jagtregler.

Det havde alt i alt været et rigtig godt årsmøde med fine forhold og god forplejning.

Alt i alt et rigtig godt møde.

## 5. Den offentlige høring om hjortevildt i folketinget 24. august 2016

Mads Flinterup havde talt til høringen. Der blev givet udtryk for, at han havde virket en smule flov på jægernes vegne. Ministeren havde udtrykt bekymring omkring arealbegrænsningen, men havde ellers ikke haft store indvendinger.

## 6. VFR`s indstilling af forslag til ministeren om den fremtidige kronvildtforvaltning.

Området Nordsjælland er nævnt i den rapport, som er sendt til ministeren, som indeholder forslag om den fremtidige kronvildtforvaltning. Det er blevet indstillet (godkendt), at hjortevildtsgruppen kan flytte jagttiden på hjorte samt forkorte jagttiden, hvis hjortevildtsgruppen er enige om dette. Det blev fremlagt, at hjortevildtgruppen kan fastlægge jagttid for alt kronvildt i Nordsjælland. Dette vil i givet fald komme til at gælde fra sæsonen 17/18. Som det er fremlagt nu, kan mellemhjorte ikke fredes, men der kan laves en anmodning, hvis hjortevildtsgruppen finder dette nødvendigt. Det blev understreges, at det, som bliver besluttet fra hjortevildtsgruppen i første omgang kun gælder som en forsøgsordning for de næste 2 år.

## 7. Drøftelse af en evt. anden jagttid for store hjorte, hinder og spidshjort samt kalv i Nordsjælland.

Jagttiden på hjorte blev diskuteret, og det store spørgsmål var, hvornår den skal starte. Det blev fortalt, at der er jagttid på alle hjorte fra d. 1/9 i Jylland. Efterfølgende blev det understreget, at et af formålene med hjortevildtgruppen er, at fastlægge jagttiden således, at der opnås en større bestand af store hjorte i Nordsjælland.

Der kan fastsættes op til 6 ugers jagttid på hjorte, og det der skulle drøftes var, hvornår disse 6 uger eventuelt kunne placeres, hvis det ikke skulle være fra den 1/9 til 15/10.

Det blev gjort klart, at flere i gruppen ikke ønskede, at der skulle være jagttid i brunsten. Efterfølgende gik diskussionen på, om jagten skal starte d. 16/10 eller 1/11. Jægerne havde et ønske om, at jagten skal starte d. 16/10, da det vil give flere jægere mulighed for evt. at nedlægge en hjort (hjortene i stor grad opholder sig i statsskovene fra starten af november).

Naturstyrelsen påpegede at hjortene kan være i brunst helt frem til november og, at man derfor skal starte jagten fra 1/11, hvis man vil undgå jagt i brunsten.

Hvis man ønsker, at optimere kronvildtforvaltningen i Nordsjælland, er gruppen enig om vigtigheden af, at jægerne melder ind præcis, hvad og hvor de skyder kronvildt i Nordsjælland gennem de næste 2 år,.

Der blev i første omgang ikke opnået enighed omkring, at placere en jagttid på hjorte større end spidshjorte uden for perioden den 1/9 til den 15/10.

**8. Orientering/drøftelse af eventuelt lokalt forsøg med kronvildtforvaltning for Halsnæs.**

Det blev fremlagt, at det er muligt for hjortevildtgruppen at lave forsøgs områder. Det blev oplyst, at der i Halsnæs står ca. 50 stk. kronvildt, som bliver forvaltet i enighed af de lokale jægere og lodsejere. Der bliver aftalt, hvad der kan og skal skydes hvert år, og disse aftaler bliver holdt. Det blev derfor foreslået at lave Halsnæs kommune til forsøgsområde, og der blev uddelt et oplæg udfærdiget af Mads Flinterup fra Jægerforbundet. Dette blev diskuteret i hjortevildtgruppen. Der kunne i første omgang ikke opnås enighed om tilsagn til et forsøg i hele Halsnæs kommune. Det blev betinget af flere deltagere, at hvis der skal være forsøg i Halsnæs kommune skal området afgrænses således, at det ikke er hele Halsnæs kommune, men blot området vest for Frederiksværk. En enkelt stillede forslag om, at muliggøre et forsøg, skal alle lodsejre være med på en forsøgs aftale.

## 9. Reguleringstilladelser 2. halvår 2016

Niels Worm fortalte, at der var blevet givet tre reguleringstilladelser på kalve i 2. halvår 2016. Reguleringstilladelserne var givet til de områder, som før har fået, nemlig vest for Valby hegn og Helsinge. Det blev fortalt, at flere ikke havde overholdt de regler, som gælder for regulering og, at flere havde fået påtegnelser. Det blev understreget, at der skal være tilstrækkeligt med skræmmemidler og, at reguleringen skal ske på de marker, som udsat for vildtskader. Det var Niels Worms klare opfattelse, at 90 % af de skader, som kronvildtet havde forvoldt kunne forhindres med hegn.

## 10. Forvaltning af dåvildtet

Diskussionen blev udskudt, da man ikke ved, om der kommer en national forvaltningsplan af dåvildtet. Skovforeningen nævnte, at de som udgangspunkt ikke er interesseret i en sådan plan, da de mener, at det fungerer fint, som det er nu.

## 11. Bordet rundt.

**Niels Worm:** Niels spurgte gruppen om hjortevildtgruppen skal have en holdning til sikavildt. De er fredet i Gribskov og vi har set en lille bestand på få individer i området omkring Tisvilde Hegn. Det blev diskuteret og det blev besluttet at hjortevildtgruppen indtil videre ikke skal have nogen holdning til forvaltningen af sikavildt.

**Peter Bagger:** Peter understregede at han havde noteret sig, at der i VRF’s indstilling til ministeren står at man ikke må sætte skydetårne op inden for en afstand på 130 meter af foderpladser. Han understregede meget kraftigt, at han finder fodring med nedskydning for øje fuldstændig uacceptabelt.

**Peter Skat Nielsen:** Peter anbefalede en bog af Peter Wohlleben som netop er blevet oversat til dansk.

**Preben Birch:** Dåvildt bestanden er stærk og kronvildtet er på vej frem.

**Carl F. Bruun:** Carl fortalte at han synes det er spændende om vi har de mængder kronvildt som vi tror vi har.

**Thomas Jensen:** Ingen bemærkninger

**Sonny Persson:** Ingen bemærkninger

## 12. Næste møde.

Hjortevildtgruppen bliver sammenkaldt, hvis ministeren skriver under på det fremsatte forslag om ny kronvildtforvaltning.

Næste møde den 12. januar 2017